Hamidulla_Boltaboyev
Hayoti va ijodi
1954-yil 20-avgustda Andijon viloyati Andijon shahrida tavallud topgan. 1971-yili Andijon shahridagi oʻrta maktabni tugatganidan soʻng, mebel fabrikasida ishladi. 1972-yili Toshkent Davlat universiteti (hozirgi OʻzMU)ning filologiya fakultetiga oʻqishga kirdi. 1977-yili universitetni imtiyozli diplom bilan tugatgach, qariyb olti yil mobaynida Toshkent xalq xoʻjaligi institutining tayyorlov boʻlimida va Qoʻqondagi umumiqtisod fakultetida oʻqituvchi, shu fakultetning Andijon boʻlimida mudir boʻlib xizmat qildi. Moskva Davlat universitetining Adabiyot nazariyasi kafedrasi qoshidagi 3 oylik kursda malakasini oshirdi (1987). 1996-yilda esa Alisher Navoiy nomidagi Til va adabiyot instituti qoshidagi Ixtisoslashgan ilmiy kengashda „XX asr boshlari oʻzbek adabiyotshunosligi va Fitratning ilmiy merosi“ mavzuida doktorlik dissertatsiyasini himoya qilib, fitratshunoslik ilmining yetakchi vakillari qatoridan oʻrin egalladi. Matyoqub Qoʻshjonov va Ozod Sharafiddinovgacha boʻlgan oʻzbek adabiyotshunoslari ham oʻzbek mumtoz adabiyoti, ham zamonaviy oʻzbek adabiyoti boʻyicha tadqiqot ishlarini olib borishgan. Ammo keyinchalik, bir tomondan, bu har ikki soha ufqlarining kengayishi, ikkinchi tomondan, arab yozuvini oʻrganishga boʻlgan mayl va eʼtiborning susayishi orqasida adabiyotshunoslar shu ikki sohadan birini tanlashga majbur boʻldilar. H.Boltaboyev andijonlik Bimiy, Habibiy, Sayfiy singari shoirlar izzatda boʻlgan muhitda ulgʻaygani uchun unga arabiy yozuv begona boʻlmadi. Aksincha, bu sernav yozuvning isloh qilingan va isloh qilinmagan shakllarini qunt bilan oʻrganib, bu yozuvlardagi adabiyotni ham sharillatib oʻqish malakasini egalladi. Choʻlpon vatanida tugʻilgan yosh adabiyotshunosning Fitrat ijodiga murojaat etishining boisi esa zullisonayn adibning singlisi Mahbuba aya bilan tanishuvi va u bilan bir necha yil davomida muloqotda boʻlishining hosilasi edi. Diliga buyuk shoir, adib, dramaturg, qomusiy olim merosini oʻrganish niyatini tukkan H.Boltaboyev Moskvada oʻqigan kezlarida Fitrat va Choʻlponning poytaxt kutubxonasida saqlanayotgan qariyb barcha asarlaridan nusxa koʻchirib oldi. 1990-yili „Yoshlik“ jurnalida „Nomaʼlum Fitrat“ maqolasi va adib asarlari roʻyxatining yosh tadqiqotchi tomonidan eʼlon qilinishi ilm olamidagi inqilobiy voqealardan biri boʻldi. Oʻzbek adabiyoti darvozasini mahkam qulflab olgan kimsalar Fitrat va Choʻlponning shu darvozadan kirib, qonuniy oʻrinlarini olishlariga hali ham tixirlik qilayotgan edilar. Bu maqola va roʻyxatning chop etilishi bilan Kimning Kim ekanligi maʼlum boʻldi-qoldi. Shundan keyin H.Boltaboyev „Talabni qondirmagan inqilob“, „Nadir Vatan ishqi“, „Mir Alisher Navoiy Fitrat talqinida“, „Sayha“ qismatidan lavhalar yoki shoir Fitrat haqida", „Yurt qaygʻusi“ (1991) singari maqolalarini eʼlon qilib, bu bilan kitobxon vatandoshlarini fitratnomaning oltin sahifalari bilan tanishtirishga kirishdi. Ayni vaqtda Fitratning „Muxtasar islom tarixi“ (1992), „Adabiyot qoidalari“ (1995), „Bedil (Bir majlisda)“ (1996), „Aruz haqida“ (1997), „Munozara“ (1998) va boshqa asarlarini tabdil, soʻzboshi va izohlar bilan, ayrimlarini esa oʻzbek tiliga tarjima qilib chop etdi. 2000-2010-yillarda esa „Maʼnaviyat“ nashriyoti H.Boltaboyev nashrga tayyorlagan Fitrat „Tanlangan asarlar“ining 5 jildlik nashrini amalga oshirdiki, bu ilmiy va madaniy hayotdagi muhim voqealardan biri boʻldi. Uning „Adabiyotshunoslik va struktural metodlar“ (2002), „Tasavvuf tarixida chishtiylik tariqati“ (2006), „Modernizm va yangi oʻzbek sheʼriyati“, „Quyoshni kutgan kecha (Fitratning nashr qilinmagan dramalari qismati)“ (2007), „Yangi nazariy tamoyillar“ (2008), „Yangilanayotgan adabiy jarayon“, „Farhod va Shirin nomlari genezisiga doir“ (2009) singari yangi ilmiy gʻoyalarga boy maqolalari  eʼlon qilindi. Olimning xorijiy anjumanlarda oʻqigan maʼruzalari orasida „Rus formal maktabi va oʻzbek jadid adabiyotshunosligi“ (Moskva, 1987), „Fitratning Istanbul davrini tavsiflovchi manbalar“ (Samarqand, 1993), "Markaziy Osiyoda „Doru-l-islom“ tushunchasining tadrijiga doir" (Kioto, 1999), „Oʻzbek tili genezisi va uning taraqqiyoti“ (Ulan-Botir, 2010), "Koreys va oʻzbek adabiyotlaridagi „pxesol“ va „qissa“ janrlarini tipologik oʻrganish" (Toshkent, 2011), „Xorazmshoh-anushteginlar davlati“ XI-XIII asrlardagi Markaziy Osiyoning adabiy manbai sifatida" (Boku, 2012) singari oz oʻrganilgan va rang-barang mavzularga bagʻishlangan chiqishlari anjuman qatnashchilarida katta taassurot qoldirdi. Olimning 2009-yilda Chanoqqalʼa (Turkiya)dagi 18-Mart universitetiga faxriy doktor, Moskva (Rossiya)dagi Xalqaro estetika va erkin sanʼat ijtimoiy akademiyasiga haqiqiy aʼzo etib saylanishi, Chingiz Aytmatov nomidagi Issiqkoʻl forumiga aʼzo, Koreya va Turkiyadagi ilmiy jurnallarga tahrir aʼzosi etib tasdiqlanishi, Oʻzbekiston Vazirlar Mahkamasi qoshidagi Oliy attestatsiya komissiyasi, Respublika Fan va texnologiyalar markazi qoshidagi filologiya fanlari boʻyicha tuzilgan ekspertlar kengashlariga bir necha yil mobaynida raislik qilishi u erishgan katta obroʻ va eʼtiborning yorqin belgisidir. „Adabiy-estetik tafakkur tarixi“ (M.Mahmudov bilan hamkorlikda) va „Adabiyot ensiklopediyasi“ 1-jildi nashr etildi.